

### Hospodárska a sociálna rada

### Slovenskej republiky

## Ján Richter

## predseda

## Bratislava 03.09.2014

Číslo záznamu: 40636/2014

**Z Á Z N A M**

**z mimoriadneho plenárneho zasadnutia Hospodárskej a sociálnej rady**

**Slovenskej republiky konaného dňa 03.09.2014**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Nový balík sankcií Európskej únie voči Ruskej federácií

Rokovanie otvoril predseda rady pán Richter, ktorý privítal členov rady, predsedu vlády SR p.Fica a prizvaných zástupcov Klubu 500. Cieľom tohto mimoriadneho rokovania je oboznámiť sociálnych partnerov s návrhom sankcií Európskej únie voči Ruskej federácii a s nimi spojenými dopadmi pre Slovenskú republiku. Zo strany vlády je snaha poznať názory sociálnych partnerov a konzultovať stanoviská k návrhom Európskej komisie. Následne predseda rady odovzdal slovo predsedovi vlády SR p. Ficovi.

Predseda vlády SR p. Fico poďakoval všetkým prítomným za ich účasť, ktorú si vyžaduje samotný obsah mimoriadneho rokovania HSR SR. Informoval prítomných o stretnutí a rozhovoroch s ukrajinským premiérom. Sankcie, ktorých typ by sa nemal meniť oproti pôvodným, len prehĺbiť, majú byť zaslané členským štátom v priebehu dnešného dňa 3.9.2014 a v piatok 5.9.2014 by sa malo o nich definitívne rozhodnúť.

Informáciu predsedu vlády SR doplnil štátny tajomník MZV SR p. Javorčík, ktorý konkretizoval o aké sankcie by mohlo v návrhu ísť.

Podpredseda vlády SR a minister financií p. Kažimír vidí základný problém v tom, že nepoznáme vyhodnotenie prvého kola sankcií, či to malo vplyv na zníženie geopolitického napätia alebo nie. Zhodnotil doterajšie dopady na slovenskú ekonomiku.

Minister obrany SR p. Glváč naznačil, ako sa dotknú sankcie jeho rezortu.

Minister hospodárstva SR p. Pavlis konštatoval, že zrejme pôjde o sankcie pri dodávkach tovaru dvojakého použitia. Upozornil aj na skutočnosť, že ak tieto trhy (ruské) stratíme, bude veľmi ťažké vrátiť sa naspäť.

Sociálni partneri prezentovali svoje stanoviská k uvedenej problematike a po diskusii boli prijaté nasledovné závery:

**Rada**

1. **súhlasí s doterajším postupom vlády SR,**
2. **berie na vedomie informáciu predsedu vlády SR o rokovaniach summitu v Bruseli,**
3. **je pripravená na operatívne stretnutie, ak si to situácia bude vyžadovať.**

Predseda vlády SR poďakoval sociálnym partnerom za ochotu rokovať a spolupracovať.

Zapísala: Viera Poláková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady